Mihál, Jozef, podpredseda vlády a minister práce, sociálnych vecí a rodiny SR (2010-10-14):
Možno získať tieto prostriedky nebude až taký problém, ja len poviem, napr. našiel som zmluvu, veď tú zmluvu si nájdete aj vy, je to na internete všetko, zmluvu z mája tohto roku, čiže uzatvorenú pár dní pred voľbami s istou bratislavskou tlačiarňou na dodávku bližšie nešpecifikovaných tlačovín na objem 3 mil. eur. A ja viem, že nejaké tlačoviny potrebovať asi budeme, ale v objeme 3 mil. eur, tak to silne pochybujem. Ďalšie zmluvy, ktoré tu máme, ktoré sme zdedili od predošlej vlády, sú zmluvy na rôzne informačné technológie, dodávky softvérov a pod. Horibilné, poviem to len tak, sú to horibilné sumy za horibilné nezmysly. Nie je problém, rokujeme s týmito dodávateľmi, aby sme tam získali omnoho, omnoho viac, ako nejakých relatívne symbolických 10 % na úsporách. Ďalej by som sa ešte rád dotkol sumy 300 eur, ktorá by mala byť poskytovaná ako strop pre mamičky, ktoré sa rozhodnú vrátiť do zamestnania a využijú príspevok na starostlivosť o dieťa. Poprosím vás, trošku skúste porozmýšľať. Nemajú problém tie mamičky, ktoré sa vrátia do práce, kde zarábajú 1 000, 2 000 eur, ak také nejaké sú. Problém majú tie mamičky, ktoré sa chcú, alebo musia vrátiť do zamestnania, kde zarobia 300, 400 eur. Ak sa takáto mamička vráti do zamestnania, alebo ak sa chce vrátiť do zamestnania z rôznych dôvodov a zarobí si 300 alebo 350 eur čistého, tak ako potom má zvažovať, že dá dieťa do nejakých jaslí, keď tie jasle dnes stoja 350 eur podľa našich zistení, keď vlastne presne tú sumu, ktorú zarobí, celú dá na tie jasle. Samozrejme, že tá mamička nebude vôbec uvažovať o návrate do zamestnania, alebo bude uvažovať tak, ako reálne veľa mamičiek uvažuje dnes a to aj z dôvodu zákazu vykonávať zárobkovú činnosť, budú klamať, budú obchádzať zákon, pretože ten zákon je jednoducho zlý a nepriateľsky nastavený voči mamám. Nepriateľsky nastavený, nič iné. Čiže tých 300 eur, tých potenciálnych 300 eur pomôže hlavne tým mamičkám, ktoré z najrozličnejších dôvodov sa chcú, alebo potrebujú vrátiť do zamestnania a zarobia si tam veľmi málo, pretože inak by to pre nich nemalo zmysel. Načo sa vrátiť do zamestnania, kde zarobí 300 alebo 350 čistého, keď jej nepomôžeme v podobe takéhoto príspevku. Pre ne je to určené. Ďalej by som ešte rád pripomenul tým z vás, ktorí majú určité vlohy na matematiku, že ak hovoríme, že 300 eur je neprimerane veľa oproti rodičovskému príspevku, ktorý by mal byť 190 eur, ak sa mamička vráti do práce a bude využívať príspevok vo výške povedzme tých 300 eur, tak ona na druhej strane nedostane od štátu rodičovský príspevok, to je tých navrhovaných 190 eur, ale poprosím vás, uvedomte si jedno, ona nedostane od štátu ani príspevky na dôchodkové a zdravotné poistenie, pretože, keď si bude sama zarábať, bude zamestnancom, bude podnikať, tak nárok na tieto príspevky tiež stráca. A mimochodom, tieto príspevky, tieto odvody štátu dnes tvoria približne 110, je to suma niečo cez 110 eur. Takže keď si to spočítame, tak dostaneme niečo cez 300 eur. Takže toľkoto je, toto je skryté za tým číslom 300 eur. Napriek tej kontroverznej trošku diskusii, ktorá tu bola pred 11.00 hodinou, verím, že pochopíte zámer, pochopíte, že o nič iné nejde ako o to, aby sme zaviedli späť spravodlivosť, aby sme reálne podporovali mladé rodiny, a verím, že tento zákon podporíte. Ďakujem.